
Алыдж-урым бэнэкIэ
Дыщэр зи Iэрылъхьэхэр
Москва щекIуэкIащ Олимп чемпион Гуревич Борис и фэеплъу къызэрагъэпэща, кIэдетхэм алыдж-урым бэнэкIэмкIэ я зэхьэзэхуэ.
Абы хэтащ Урысейм, Армением, Къыргъызым, Украинэм къикIахэр. Спортсменхэм я бжыгъэр 300-м щIигъурт.
Зэпеуэм Къэбэрдей-Балъкъэрым и щIыхьыр щахъумащ Адыгэунэ Маирбэчрэ (кг 76-рэ) Тен Андемыррэ (кг 100). Ди щIалитIми дыщэ медаль къахьащ. Ахэр Урысей Федерацэм и командэ къыхэхам хагъэхьащ.
Атлетикэ хьэлъэ
КъБР-м и спортсмен 17 хэтщ
Урысейм атлетикэ хьэлъэмкIэ и федерацэм и сайтым къралъхьащ къэралым и командэ къыхэхам 2013 гъэм хагъэхьэнухэр.
Урысейм и командэ къыхэхам япэу ираджэнухэм ящыщщ Геккиев Таукъан (кг 69-рэ), Гобеев Михаил (кг 77-рэ), Петров Дмитрий (кг 85-рэ), Бидеев Аслъэн (кг 94-рэ), Олимп джэгухэм дыжьын, жэз медалхэр къыщызыхьа Аккаев Хьэжмурат (кг 105-рэ). Абыхэм къакIэлъокIуэ Сэбаншы Мартинрэ (кг 105-рэ) Фомичев Дмитрийрэ (кг 105-рэ).
Илъэс 23-рэ иримыкъуахэм я гупым хэтщ Макаровэ Галинэ (кг 75-рэ). А гуп дыдэм и резервым хагъэ-хьащ Лукин Артур (кг 77-рэ).
Илъэс 20 иримыкъуахэм я гупым хэтщ Тэмазэ Мурат (кг 56-рэ), Лефлер Артём (кг 77-рэ), Сарадубцевэ Еленэ (кг 58-рэ) сымэ. Резервым хиубыдащ Саломатов Дмитрий (кг 56-рэ), Къудей Жэмал (кг 94-рэ), Узденов Мурат (кг 94-рэ), Ананьевэ Иннэ (кг 58-рэ) сымэ.
Назаров Владимир (кг 56-рэ) илъэс 17 иримыкъуахэм я резерв гупым хэтщ.
Пщынокъуэ Залым,
КъБР-м спортымрэ туризмэмкIэ и министерствэм и пресс-IуэхущIапIэм и лэжьакIуэ.
